CELEX: 
Language: mt
Date: 2021-04-21 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament Delegat (UE) 2017/565 rigward l-integrazzjoni tal-fatturi, tar-riskji u tal-preferenzi ta’ sostenibbiltà f’ċerti rekwiżiti organizzazzjonali u kundizzjonijiet għall-operat għal ditti tal-investiment

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Dan ir-Regolament huwa parti minn inizjattiva usa’ tal-Kummissjoni dwar l-iżvilupp sostenibbli. Hija tqiegħed il-pedament għal qafas tal-UE li jqiegħed il-kunsiderazzjonijiet ta’ sostenibbiltà fil-qalba tas-sistema finanzjarja insostenn tat-trasformazzjoni tal-ekonomija Ewropea f’sistema aktar ekoloġika, aktar reżiljenti u ċirkolari skont l-objettivi tal-Patt Ekoloġiku Ewropew
                  1
               .
            
            
               Wara l-adozzjoni tal-Ftehim ta’ Pariġi tal-2016 dwar il-Klima u tal-Aġenda 2030 tan-Nazzjonijiet Uniti għall-Għanijiet ta’ Żvilupp Sostenibbli (SDGs), il-Kummissjoni ħabbret fil-Pjan ta’ Azzjoni: Il-Finanzjament tat-Tkabbir Sostenibbli
                  2
                l-intenzjoni li tinkorpora s-sostenibbiltà meta jiġi pprovdut parir finanzjarju u li tiċċara l-integrazzjoni tas-sostenibbiltà fl-hekk imsejħa dmirijiet fiduċjarji fil-leġiżlazzjoni settorjali. Il-Komunikazzjoni dwar il-Patt Ekoloġiku Ewropew tikkonferma l-ħtieġa ta’ sinjali fit-tul biex jidderieġu l-flussi finanzjarji u tal-kapital lejn investiment ekoloġiku u biex jiġu evitati assi mhux rekuperabbli. Dan ir-Regolament Delegat se jikkontribwixxi lejn dan l-objettiv speċifiku.
            
            
               Ir-Regolament Delegat tal-Kummissjoni (UE) 2017/565
                  3
                jissupplimenta d-Direttiva 2014/65/UE tal-Parlament Ewropew u tal-Kunsill
                  4
                (MiFID II) billi jkompli jispeċifika r-rekwiżiti organizzazzjonali u l-kundizzjonijiet operattivi tad-ditti ta’ investiment. Dan ir-Regolament jimmodifika r-Regolament Delegat (UE) 2017/565 b’żewġ modi: 
            
            
               L-ewwel nett, jintegra l-preferenzi tal-klijent f’termini ta’ sostenibbiltà bħala żieda għall-valutazzjoni tal-adegwatezza. Skont il-qafas eżistenti tal-MiFID II, id-ditti li jipprovdu konsulenza dwar l-investiment u l-ġestjoni tal-portafolli jridu jiksbu t-tagħrif meħtieġ dwar l-għarfien u l-esperjenza tal-klijent fil-qasam tal-investiment, il-kapaċità tiegħu li jġarrab telf u l-objettivi tiegħu, inkluża t-tolleranza tar-riskju tiegħu, biex id-ditta tkun tista’ tipprovdi servizzi u prodotti li jkunu adegwati għall-klijent (valutazzjoni tal-adegwatezza). L-informazzjoni li tirrigwarda l-objettivi tal-investiment tal-klijenti tinkludi informazzjoni dwar it-tul ta’ żmien li l-klijenti jixtiequ jżommu l-investiment, il-preferenzi tagħhom fejn jidħlu t-teħid tar-riskju, il-profil tar-riskju, u l-għanijiet tal-investiment. Madankollu, l-informazzjoni dwar l-objettivi tal-investiment ġeneralment tkun tirrigwarda l-objettivi finanzjarji, filwaqt li l-objettivi mhux finanzjarji l-oħra tal-klijent, bħall-preferenzi ta’ sostenibbiltà, normalment ma jiġux indirizzati. Il-valutazzjonijiet tal-adegwatezza eżistenti ġeneralment ma jkunux jinkludu mistoqsijiet dwar il-preferenzi ta’ sostenibbiltà tal-klijenti, filwaqt li l-maġġoranza tal-klijenti ma jindirizzawx dawn il-preferenzi huma stess. B’riżultat ta’ dan, id-ditti ta’ investiment jistgħu jqisu b’mod aktar xieraq il-fatturi ta’ sostenibbiltà fil-proċess tal-għażla.
            
            
               Ir-Regolament (UE) 2019/2088 tal-Parlament Ewropew u tal-Kunsill (SFDR)
                  5
                jirrikjedi li d-dokumentazzjoni ta’ prodott finanzjarju tkun tiddeskrivi kif il-livelli ddikjarati tiegħu ta’ sostenibbiltà jew tal-ambizzjonijiet ta’ sostenibbiltà jintlaħqu jew għandhom jintlaħqu. Peress li mhuwiex reġim ta’ tikkettar, l-ambizzjonijiet differenti relatati mas-sostenibbiltà jistgħu jiġu deskritti. Filwaqt li l-prodotti finanzjarji msemmija fl-Artikolu 9 tal-SFDR iridu jsegwu l-objettiv ta’ investimenti sostenibbli, mingħajr ħsara sinifikanti, kif definiti fl-Artikolu 2(17) tal-SFDR, il-prodotti finanzjarji li jaqgħu taħt l-Artikolu 8 tal-SFDR jaf jintegraw strateġiji differenti, inklużi dawk li, minkejja li jiddikjaraw l-integrazzjoni ta’ kunsiderazzjonijiet ambjentali, soċjali u ta’ governanza (environmental, social and governance, ESG), investiment soċjalment responsabbli (socially responsible investing, SRI) jew aspetti ta’ sostenibbiltà, jistgħu jkunu nieqsa mill-materjalità relatata mas-sostenibbiltà. Minħabba f’hekk u minħabba l-ambiti differenti tal-prodotti tal-MiFID II, l-SFDR u r-Regolament (UE) 2020/852 tal-Parlament Ewropew u tal-Kunsill
                  6
               
                  7
                (ir-Regolament dwar it-Tassonomija), dan l-abbozz ta’ Regolament jiżgura li l-istrumenti finanzjarji b’xi livell ta’ materjalità relatata mas-sostenibbiltà jkunu eliġibbli għal rakkomandazzjoni lill-klijenti jew lill-klijenti potenzjali li jesprimu preferenzi ċari ta’ sostenibbiltà. Għalhekk, il-preferenzi tas-sostenibbiltà jinkludu strumenti finanzjarji li jinvestu, għall-inqas sa ċertu punt, f’attivitajiet konformi mat-tassonomija skont ir-Regolament dwar it-Tassonomija, jew f’investimenti sostenibbli, kif definiti fl-Artikolu 2(17) tal-SFDR, li jinkludu wkoll attivitajiet konformi mat-tassonomija, jew inkella li jqisu l-esternalitajiet negattivi tal-investimenti fuq l-ambjent jew is-soċjetà f’termini ta’ impatti avversi prinċipali fuq is-sostenibbiltà. Ir-regoli dwar il-preferenzi tas-sostenibbiltà jappoġġaw u jsaħħu l-objettiv ta’ politika li titnaqqas l-okkorrenza ta’ greenwashing u l-bejgħ inadatt, u jinkoraġġixxu t-tranżizzjoni tas-sistema finanzjarja, biex tappoġġa ġenwinament in-negozji fit-tranżizzjoni tagħhom lejn is-sostenibbiltà u tkompli tappoġġa n-negozji li diġà huma sostenibbli.
            
            
               Ir-regoli dwar il-preferenzi tas-sostenibbiltà jiżguraw il-konsistenza mal-SFDR u mar-Regolament dwar it-Tassonomija u jsaħħu b’mod konsiderevoli l-effettività ta’ divulgazzjonijiet relatati mas-sostenibbiltà skont dawk ir-Regolamenti. Ir-Regolament dwar it-Tassonomija jirrikjedi divulgazzjonijiet dwar il-grad tal-allinjament tal-investimenti mat-Tassonomija tal-UE. 
            
            
               F’termini operazzjonali, biex jiġu faċilitati l-proċessi interni u b’mod partikolari l-iżvilupp ta’ rakkomandazzjonijiet lill-klijenti jew lill-klijenti potenzjali, fuq il-bażi ta’ analiżi preċedenti tal-istrumenti finanzjarji, id-ditti tal-investiment jistgħu jikklassifikaw l-istrumenti finanzjarji minn qabel u jiġbruhom flimkien skont il-proporzjon li jinvestu f’attivitajiet ekonomiċi li jikkwalifikaw bħala ambjentalment sostenibbli, il-proporzjon ta’ investimenti sostenibbli, jew il-kunsiderazzjoni tal-impatti avversi prinċipali, bħall-kategoriji ta’ impatti avversi prinċipali, it-tipi ta’ impenji u l-indikaturi kwalitattivi jew kwantitattivi. Peress li l-investimenti segwiti mill-istrumenti finanzjarji jistgħu jikkawżaw impatti avversi prinċipali differenti fuq il-fatturi tas-sostenibbiltà, id-ditti tal-investiment jenħtieġ li jispjegaw lill-klijenti jew lill-klijenti potenzjali li l-elementi li jixhdu l-kunsiderazzjoni tal-impatti avversi prinċipali fuq il-fatturi tas-sostenibbiltà jistgħu jkunu rilevanti għal diversi kwistjonijiet ambjentali, soċjali, tal-impjegati jew ta’ governanza, jenħtieġ li jippermettu d-dimostrazzjoni tat-teħid inkunsiderazzjoni u l-impenn rispettiv biex jiġu indirizzati l-impatti avversi prinċipali matul iż-żmien, u jistgħu jiġu rappreżentati b’indikaturi kwalitattivi jew kwantitattivi, li jinkludu, imma mhux biss, dawk f’konformità mal-SFDR.
            
            
               It-tieni nett, dan ir-Regolament jintegra r-riskji għas-sostenibbiltà fir-rekwiżiti organizzazzjonali. Din il-parti dwar ir-riskju għas-sostenibbiltà hija bbażata fuq Rapport Finali dwar il-parir tekniku
                  8
                tal-Awtorità Ewropea tat-Titoli u s-Swieq (ESMA). Il-parir tekniku jikkonkludi li huma meħtieġa kjarifiki addizzjonali fir-rigward tal-integrazzjoni tar-riskji għas-sostenibbiltà u tal-fatturi ta’ sostenibbiltà fir-Regolament Delegat (UE) 2017/565 u fid-Direttiva Delegata tal-Kummissjoni (UE) 2017/593
                  9
                u jidentifika dispożizzjonijiet speċifiċi f’dan ir-rigward. 
            
            
               Dan ir-Regolament u atti delegati settorjali oħra li jadattaw ir-regoli dwar id-dmirijiet fiduċjarji u li kienu adottati fl-istess żmien isaħħu wkoll l-SFDR, ir-Regolament (UE) 2019/2089 tal-Parlament Ewropew u tal-Kunsill
                  10
                u r-Regolament dwar it-Tassonomija. Dawn ir-regoli jintegraw il-kunsiderazzjonijiet ta’ sostenibbiltà fil-proċessi ta’ investiment, konsulenza u divulgazzjoni b’mod konsistenti fis-setturi kollha. Huma jankraw il-kunsiderazzjonijiet ambjentali, soċjali u ta’ governanza (sostenibbiltà) fil-qalba tas-sistema finanzjarja biex l-ekonomija Ewropea tittrasforma f’sistema aktar ekoloġika, b’emissjonijiet ta’ karbonju baxxi, aktar reżiljenti, effiċjenti fir-riżorsi u ċirkolari.
            
            
               Dan ir-Regolament huwa bbażat fuq l-awtonomizzazzjoni stabbilita fl-Artikolu 16, fl-Artikolu 24(13) u fl-Artikolu 25(8) tal-MiFID II.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               F’Diċembru 2016 il-Kummissjoni stabbiliet Grupp ta’ Esperti ta’ Livell Għoli dwar il-Finanzi Sostenibbli biex tiġi stabbilita strateġija tal-UE dwar il-finanzi sostenibbli permezz ta’ rakkomandazzjonijiet. L-HLEG ippubblika r-rapport interim “Financing a Sustainable European Economy” (Il-Finanzjament ta’ Ekonomija Ewropea Sostenibbli) f’nofs Lulju 2017 u ppreżenta r-rapport finali f’avveniment għall-partijiet ikkonċernati fit-18 ta’ Lulju 2017, segwit minn kwestjonarju ta’ konsultazzjoni.
            
            
               Fil-31 ta’ Jannar 2018, ġiet ippubblikata dikjarazzjoni ta’ rispons flimkien mar-rapport finali tal-HLEG dwar Financing a Sustainable European Economy (Il-Finanzjament ta’ Ekonomija Ewropea Sostenibbli) li tiġbor fil-qosor it-tweġibiet ta’ dawk li wieġbu. Fir-rapport finali tiegħu, l-HLEG jirrakkomanda hekk: “require investment advisers to ask about, and then respond to, retail investors’ preferences about the sustainable impact of their investments, as a routine component of financial advice”. Hu jirrakkomanda wkoll hekk: “discuss the governance of addressing long-term and sustainability risks”.
            
            
               F’Marzu 2018, il-Kummissjoni bagħtet kwestjonarju mmirat dwar l-integrazzjoni ta’ kunsiderazzjonijiet ambjentali, soċjali u ta’ governanza fil-valutazzjoni tal-adegwatezza. Il-konsultazzjoni wriet li hemm minoranza biss ta’ klijenti li b’mod proattiv qajmu kwistjonijiet ta’ sostenibbiltà matul il-proċess ta’ konsulenza. Uħud mir-raġunijiet għal dan huma: i) l-informazzjoni disponibbli dwar l-istrumenti finanzjarji relatati mas-sostenibbiltà mhijiex trasparenti; ii) ir-riskju tal-“greenwashing” fid-dokumentazzjoni eżistenti huwa għoli; u iii) hemm nuqqas ta’ edukazzjoni dwar l-impatt fuq ir-riskju u l-prestazzjoni. F’każijiet rari biss, il-klijenti jidhru li b’mod sistematiku jkollhom interess fil-fatturi ta’ sostenibbiltà matul il-proċess ta’ konsulenza. 
            
            
               Barra minn hekk, l-abbozz ta’ Regolament Delegat li jemenda l-valutazzjoni tal-adegwatezza kien ippubblikat għall-feedback skont il-linji gwida tar-regolamentazzjoni aħjar fil-perjodu bejn l-24 ta’ Mejju u l-21 ta’ Ġunju 2018. Il-Kummissjoni rċeviet 51 tweġiba li jirreferu għal dan ir-Regolament Delegat li jemenda r-Regolament (UE) 2017/565. Partijiet ikkonċernati minn oqsma differenti (eż. NGOs, assoċjazzjonijiet tal-industrija finanzjarja, korpi pubbliċi)
                  11
                ikkummentaw dwar aspetti diversi ta’ dan ir-Regolament Delegat. Filwaqt li ġeneralment kien hemm appoġġ qawwi biex tissaħħaħ l-enfasi fuq l-objettivi mhux finanzjarji fil-proċess tal-investiment, uħud mill-partijiet ikkonċernati ma kinux lesti jbiddlu l-proċessi implimentati ġodda fuq il-bażi tal-MiFID II. Kif deskritt hawn fuq, il-Kummissjoni mhijiex biss konvinta mill-urġenza li tmexxi ’l quddiem bl-Aġenda tagħha dwar il-Finanzi Sostenibbli iżda hija wkoll tal-fehma li r-referenza introdotta reċentement għall-iskeda ta’ żmien proposta fl-SFDR għall-applikazzjoni ta’ dan l-att delegat (12-il xahar wara d-dħul fis-seħħ) tipprevedi flessibbiltà suffiċjenti.
            
            
               Fir-rigward ta’ wħud mill-objettivi fil-proċess tal-valutazzjoni tal-adegwatezza, il-Kummissjoni inkludiet xi modifikazzjonijiet biex tkun possibbli d-differenzazzjoni meħtieġa bejn l-objettivi tal-investiment, minn naħa waħda, u l-preferenzi ta’ sostenibbiltà min-naħa l-oħra. Din id-differenzjazzjoni hija importanti sabiex jiġi evitat il-bejgħ inadatt. Il-fatturi tas-sostenibbiltà jenħtieġ li ma jiħdux preċedenza fuq l-objettiv ta’ investiment personali ta’ klijent. Għaldaqstant, il-preferenzi tas-sostenibbiltà jenħtieġ li jiġu indirizzati biss fil-proċess tal-adegwatezza ladarba l-objettiv tal-investiment tal-klijent ikun ġie identifikat. L-għan tar-regoli dwar il-preferenzi ta’ sostenibbiltà huwa li jissaħħaħ l-għarfien tal-klijenti jew tal-klijenti potenzjali dwar id-disponibbiltà tal-istrumenti finanzjarji b’ambizzjoni ta’ sostenibbiltà. Fid-dawl tar-regoli dwar il-preferenzi ta’ sostenibbiltà, l-istrumenti finanzjarji b’livelli differenti ta’ ambizzjoni relatata mas-sostenibbiltà ma hemmx għalfejn jiġu adattati. Dawn l-istrumenti finanzjarji jew se jibbenefikaw mir-reġim tal-preferenzi ta’ sostenibbiltà jew se jkomplu jkunu rakkomandabbli, imma mhux bħala strumenti finanzjarji li jissodisfaw il-preferenzi ta’ sostenibbiltà tal-klijent jew tal-klijent potenzjali, kif definit f’dan ir-Regolament. F’termini operazzjonali, il-karatteristiċi tas-sostenibbiltà tal-istrumenti finanzjarji jenħtieġ li jkunu ppreżentati b’mod trasparenti li jippermetti li d-ditti tal-investiment jidħlu fi djalogu mal-klijenti jew mal-klijenti potenzjali sabiex ikollhom fehim granulari biżżejjed tal-preferenzi tas-sostenibbiltà individwali tal-klijenti. Sabiex jiġi evitat il-bejgħ sfurzat fir-rigward ta’ klijenti eżistenti, li għalihom tkun diġà saret valutazzjoni tal-adegwatezza, id-ditti tal-investiment jenħtieġ li jkollhom il-possibbiltà li jidentifikaw il-preferenzi tas-sostenibbiltà individwali tal-klijent fl-aġġornament regolari li jkun imiss tal-valutazzjoni tal-adegwatezza eżistenti.
            
            
               Ir-regoli dwar il-preferenzi ta’ sostenibbiltà jsaħħu l-użu tat-tassonomija tal-UE għal attivitajiet sostenibbli, jiġifieri attivitajiet ekonomiċi li jikkwalifikaw bħala ambjentalment sostenibbli skont l-Artikolu 3 tar-Regolament dwar it-Tassonomija, u l-insegwitu ta’ investimenti sostenibbli, kif definiti fl-Artikolu 2(17) tal-SFDR u jinkludu wkoll investimenti fl-attivitajiet ekonomiċi msemmija qabel li jikkwalifikaw bħala ambjentalment sostenibbli. Ir-regoli jinċentivaw ukoll ir-rakkomandazzjoni ta’ strumenti finanzjarji li jikkunsidraw u jnaqqsu l-esternalitajiet negattivi materjali kkawżati minn dawn l-investimenti, jiġifieri l-impatti avversi prinċipali.  
            
         
         
            
               Il-Kummissjoni talbet lill-ESMA biex tagħti parir tekniku dwar l-emendi potenzjali għall-atti delegati li għandhom jiġu adottati fil-qafas tal-MiFID II fir-rigward tal-integrazzjoni tar-riskji għas-sostenibbiltà u tal-fatturi ta’ sostenibbiltà fl-oqsma tar-rekwiżiti organizzazzjonali, tal-kundizzjonijiet operattivi, tal-ġestjoni tar-riskju u tal-valutazzjoni tas-suq fil-mira.
            
            
               Fit-30 ta’ April 2019 l-ESMA ppubblikat il-“Final report on integrating sustainability risks and factors in MiFID II”. Il-parir ħa kont tal-fehmiet espressi mill-partijiet ikkonċernati waqt il-konsultazzjoni pubblika li saret bejn id-19 ta’ Diċembru 2018 u d-19 ta’ Frar 2019. Hu jinkludi analiżi tal-ispejjeż u l-benefiċċji. Barra minn hekk, fl-4 ta’ Frar 2019 l-ESMA kellha seduta pubblika biex tiġbor feedback addizzjonali. Ġie kkonsultat ukoll il-Grupp tal-Partijiet Interessati tat-Titoli u s-Swieq tal-ESMA.
            
            
               B’mod konformi mal-prinċipji tar-regolamentazzjoni aħjar, dan l-abbozz ta’ proposta kien ippubblikat għat-tieni konsultazzjoni mit-8 ta’ Ġunju 2020 sas-6 ta’ Lulju 2020. Wara kunsiderazzjoni xierqa tal-feedback riċevut ġew introdotti modifiki ulterjuri fit-test. 
            
            
               Dan ir-rapport jindirizza l-inklużjoni tar-riskji għas-sostenibbiltà u tal-fatturi ta’ sostenibbiltà fir-rekwiżiti organizzazzjonali u fl-istrutturi ta’ governanza u ta’ sorveljanza tal-prodotti tad-ditti ta’ investiment. Ir-rakkomandazzjonijiet li fasslet l-ESMA dwar ir-rekwiżiti organizzazzjonali, u li kienu soġġetti għal konsultazzjoni pubblika, ġew integrati f’dan ir-Regolament Delegat.
            
            
               3.ELEMENTI ĠURIDIĊI TAL-ATT DELEGAT
            
            
               Il-bażi ġuridika ta’ dan ir-Regolament hija stabbilita fl-Artikolu 16(12), fl-Artikolu 24(13) u fl-Artikolu 25(8) tad-Direttiva 2014/65/UE.
            
            
               Dan ir-Regolament ikopri l-emendi li ġejjin għar-Regolament Delegat (UE) 2017/565:
            
            
               L-Artikolu 1 għandu l-għan li jiċċara li d-ditti ta’ investiment li jipprovdu konsulenza finanzjarja u ġestjoni tal-portafoll jenħtieġ li jwettqu valutazzjoni obbligatorja tal-preferenzi ta’ sostenibbiltà tal-klijenti jew tal-klijenti potenzjali tagħhom. Dawn id-ditti tal-investiment jenħtieġ li jqisu dawn il-preferenzi ta’ sostenibbiltà fil-proċess ta’ għażla tal-istrumenti finanzjarji li jiġu rakkomandati lil dawn il-klijenti. Tliet kategoriji ta’ strumenti finanzjarji jenħtieġ li jkunu integrali għall-preferenzi tas-sostenibbiltà, proprju l-istrumenti finanzjarji li jsegwu proporzjon minimu ta’ investimenti sostenibbli f’attivitajiet ekonomiċi li jikkwalifikaw bħala ambjentalment sostenibbli skont l-Artikolu 3 tar-Regolament dwar it-Tassonomija jew strumenti finanzjarji li jsegwu proporzjon minimu ta’ investimenti sostenibbli, kif definiti fl-Artikolu 2(17) tal-SFDR, fejn il-proporzjon minimu jiġi ddeterminat mill-klijent jew mill-klijent potenzjali. It-tielet kategorija ta’ strumenti finanzjarji eliġibbli għal preferenzi individwali tas-sostenibbiltà huma strumenti finanzjarji li jqisu l-impatti avversi prinċipali fuq il-fatturi ta’ sostenibbiltà, fejn l-elementi li juru l-kunsiderazzjoni jiġu ddeterminati mill-klijent jew mill-klijent potenzjali.
            
            
               Peress li l-ambiti tal-prodotti, minn naħa waħda tal-MiFID II, u min-naħa l-oħra tal-SFDR u tar-Regolament dwar it-Tassonomija, huma differenti, il-preferenzi ta’ sostenibbiltà mhumiex ristretti għall-prodotti finanzjarji skont it-tifsira tal-SFDR u tar-Regolament dwar it-Tassonomija, imma minflok huma bbażati fuq il-kunċetti relatati mas-sostenibbiltà tar-Regolamenti. B’hekk id-ditti ta’ investiment jistgħu jirrakkomandaw mhux biss fondi ta’ investiment, imma anke strumenti finanzjarji rilevanti oħra.
            
            
               Pereżempju, “l-istrumenti finanzjarji li jsegwu proporzjon minimu ta’ investimenti sostenibbli” se jinkludu dejjem il-prodotti finanzjarji msemmija fl-Artikolu 9 tal-SFDR u l-prodotti finanzjarji msemmija fl-Artikolu 8 tal-SFDR, dment li tali prodotti finanzjarji jsegwu, għall-inqas sa ċertu punt, l-investimenti sostenibbli. L-estent minimu jiġi ddeterminat mill-klijenti jew mill-klijenti potenzjali, u għalhekk ir-regoli dwar il-preferenza tas-sostenibbiltà jqisu b’mod sħiħ l-ambizzjonijiet tagħhom relatati mas-sostenibbiltà. Eżempji oħra jinkludu l-istrumenti finanzjarji b’karatteristiċi ambjentali jew soċjali li huma, fost l-oħrajn, ibbażati fuq strateġija ta’ esklużjoni u li jistgħu jaqgħu taħt il-preferenzi tas-sostenibbiltà dment li, għall-inqas sa ċertu punt, isegwu investimenti sostenibbli jew jagħtu prova li l-impatti avversi prinċipali huma meqjusa u indirizzati jew mitigati, b’mod konformi mal-proporzjonijiet minimi ta’ investiment jew elementi li juru l-kunsiderazzjoni tal-impatti avversi prinċipali fuq il-fatturi tas-sostenibbiltà rispettivament, kif iddeterminati mill-klijent jew mill-klijent potenzjali. Dan ifisser ukoll li l-istrumenti finanzjarji li jippromwovu l-karatteristiċi ambjentali jew soċjali mingħajr proporzjon ta’ investimenti sostenibbli jew mingħajr proporzjon ta’ investimenti f’attivitajiet konformi mat-tassonomija jew li ma jqisux l-impatti avversi prinċipali mhux se jkunu eliġibbli għar-rakkomandazzjoni lill-klijenti jew lill-klijenti potenzjali fuq il-bażi tal-preferenzi individwali tas-sostenibbiltà tagħhom. Madankollu, dawn l-istrumenti finanzjarji xorta jistgħu jiġu rakkomandati fit-test tal-adegwatezza, imma mhux bħala strumenti finanzjarji li jissodisfaw il-preferenzi individwali tas-sostenibbiltà. 
            
            
               Barra minn hekk jirrikjedi li d-ditti tal-investiment iħejju rapport lill-klijent li jispjega kif ir-rakkomandazzjoni lill-klijent tissodisfa l-għanijiet tal-investiment, il-profil tar-riskju, il-kapaċità ta’ kemm jiflaħ għat-telf u l-preferenzi ta’ sostenibbiltà tiegħu (divulgazzjoni ex post tal-informazzjoni).
            
            
               Barra minn hekk, l-Artikolu 1 jeżiġi li d-ditti tal-investiment iqisu r-riskji għas-sostenibbiltà, f’termini kwalitattivi jew kwantitattivi, meta jikkonformaw mar-rekwiżiti organizzazzjonali u jintegraw ir-riskju għas-sostenibbiltà fil-politiki tagħhom tal-ġestjoni tar-riskju. 
            
            
               Fl-aħħar nett, l-Artikolu 2 jistabbilixxi d-data tal-applikazzjoni ta’ dan ir-Regolament, inkluż il-perjodu tranżizzjonali ta’ 12-il xahar. 
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 21.4.2021
            
            
               li jemenda r-Regolament Delegat (UE) 2017/565 rigward l-integrazzjoni tal-fatturi, tar-riskji u tal-preferenzi ta’ sostenibbiltà f’ċerti rekwiżiti organizzazzjonali u kundizzjonijiet għall-operat għal ditti tal-investiment
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat id-Direttiva 2014/65/UE tal-Parlament Ewropew u tal-Kunsill tal-15 ta’ Mejju 2014 dwar is-swieq fl-istrumenti finanzjarji u li temenda d-Direttiva 2002/92/KE u d-Direttiva 2011/61/UE
                  12
               , u b’mod partikolari l-Artikolu 16(12), l-Artikolu 24(13) u l-Artikolu 25(8) tagħha,
            
         
         
            
               Billi:
            
            
               (1)It-tranżizzjoni lejn ekonomija b’livelli baxxi ta’ karbonju, effiċjenti fir-riżorsi u ċirkolari skont l-Għanijiet ta’ Żvilupp Sostenibbli hija essenzjali sabiex tiġi żgurata l-kompetittività fit-tul tal-ekonomija tal-Unjoni. Fl-2016, l-Unjoni kkonkludiet il-Ftehim ta’ Pariġi
                  13
               . L-Artikolu 2(1)(c) tal-Ftehim ta’ Pariġi jistabbilixxi l-objettiv li jissaħħaħ ir-rispons għat-tibdil fil-klima, fost l-oħrajn billi l-flussi ta’ finanzjament isiru konsistenti ma’ perkors lejn emissjonijiet baxxi ta’ gassijiet b’effett ta’ serra kif ukoll l-iżvilupp reżiljenti għat-tibdil fil-klima.
            
            
               (2)Huwa minħabba r-rikonoxximent ta’ dik l-isfida li f’Diċembru 2019 il-Kummissjoni ppreżentat il-Patt Ekoloġiku Ewropew
                  14
               . Il-Patt Ekoloġiku jirrappreżenta strateġija ġdida ta’ tkabbir li għandha l-għan li tittrasforma l-Unjoni f’soċjetà ġusta u prospera, b’ekonomija moderna, effiċjenti fir-riżorsi u kompetittiva fejn ma jkunx hemm emissjonijiet netti ta’ gassijiet b’effett ta’ serra mill-2050 ’il quddiem u fejn it-tkabbir ekonomiku jkun diżakkoppjat mill-użu tar-riżorsi. Dak l-objettiv jirrikjedi li l-investituri jingħataw sinjali ċari fir-rigward tal-investimenti tagħhom biex jevitaw assi mhux rekuperabbli u jippromwovu l-finanzjament sostenibbli.
            
            
               (3)F’Marzu 2018, il-Kummissjoni ppubblikat il-Pjan ta’ Azzjoni tagħha “Il-Finanzjament tat-Tkabbir Sostenibbli”
                  15
               , li jistabbilixxi strateġija ambizzjuża u komprensiva dwar il-finanzjament sostenibbli. Wieħed mill-objettivi stabbiliti fil-Pjan ta’ Azzjoni huwa li tingħata direzzjoni ġdida lill-flussi tal-kapital lejn investimenti sostenibbli sabiex jinkiseb tkabbir sostenibbli u inklużiv. Il-valutazzjoni tal-impatt li fuqu huma bbażati l-inizjattivi leġiżlattivi sussegwenti ppubblikati f’Mejju 2018
                  16
                uriet il-ħtieġa li jiġi ċċarat li jenħtieġ li l-fatturi ta’ sostenibbiltà jitqiesu mid-ditti tal-investiment bħala parti mid-dmirijiet tagħhom fil-konfront tal-klijenti u tal-klijenti potenzjali. Għaldaqstant, jenħtieġ li d-ditti tal-investiment mhux biss iqisu r-riskji finanzjarji rilevanti kollha fuq bażi kontinwa, imma wkoll ir-riskji għas-sostenibbiltà rilevanti kollha kif imsemmijin fir-Regolament (UE) 2019/2088 tal-Parlament Ewropew u tal-Kunsill
                  17
                li, fejn iseħħu, jistgħu jikkawżaw impatt negattiv materjali reali jew potenzjali fuq il-valur ta’ investiment. Ir-Regolament Delegat tal-Kummissjoni (UE) 2017/565 ma jirreferix espliċitament għar-riskji għas-sostenibbiltà. Minħabba dik ir-raġuni u biex ikun żgurat li l-proċeduri interni u l-arranġamenti organizzattivi jiġu implimentati u osservati kif xieraq, huwa meħtieġ li jiġi ċċarat li l-proċessi, is-sistemi u l-kontrolli interni tad-ditti tal-investiment jenħtieġ li jirriflettu r-riskji għas-sostenibbiltà, u li hija meħtieġa kapaċità teknika u għarfien għall-analiżi ta’ dawn ir-riskji.
            
            
               (4)Sabiex iżommu standard għoli ta’ protezzjoni tal-investituri, meta jidentifikaw it-tipi ta’ kunflitti ta’ interess, li l-eżistenza tagħhom tista’ tkun ta’ ħsara għall-interessi ta’ klijent jew klijent potenzjali, id-ditti tal-investiment jenħtieġ li jinkludu dawk it-tipi ta’ kunflitti ta’ interess li joriġinaw mill-integrazzjoni tal-preferenzi tas-sostenibbiltà tal-klijent. Għall-klijenti eżistenti, li għalihom tkun diġà saret valutazzjoni tal-adegwatezza, id-ditti tal-investiment jenħtieġ li jkollhom il-possibbiltà li jidentifikaw il-preferenzi tas-sostenibbiltà individwali tal-klijent fl-aġġornament regolari li jkun imiss tal-valutazzjoni tal-adegwatezza eżistenti.
            
            
               (5)Id-ditti tal-investiment li jipprovdu konsulenza dwar l-investiment u l-ġestjoni tal-portafoll jenħtieġ li jkunu jistgħu jirrakkomandaw strumenti finanzjarji xierqa lill-klijenti u lill-klijenti potenzjali tagħhom u b’hekk jenħtieġ li jkunu jistgħu jistaqsu mistoqsijiet biex jidentifikaw il-preferenzi tas-sostenibbiltà individwali ta’ klijent. F’konformità mal-obbligu tad-ditta tal-investiment li taġixxi fl-aħjar interess tal-klijenti tagħha, ir-rakkomandazzjonijiet lill-klijenti u lill-klijenti potenzjali jenħtieġ li jkunu jirriflettu kemm l-objettivi finanzjarji kif ukoll kwalunkwe preferenza tas-sostenibbiltà espressa minn dawn il-klijenti. Għaldaqstant huwa meħtieġ li jiġi ċċarat li d-ditti tal-investiment jenħtieġ li jkunu stabbilew arranġamenti xierqa biex jiżguraw li l-inklużjoni tal-fatturi tas-sostenibbiltà fil-proċess konsultattiv u fil-ġestjoni tal-portafoll ma twassalx għal prattiki ta’ bejgħ inadatt jew għal sitwazzjoni fejn l-istrumenti finanzjarji jew l-istrateġiji jiġu rappreżentati ħażin, bħala li jissodisfaw il-preferenzi tas-sostenibbiltà mentri dan ma jkunx il-każ. Sabiex jiġu evitati prattiki bħal dawn jew dikjarazzjonijiet foloz, jenħtieġ li l-ewwel id-ditti tal-investiment li jipprovdu konsulenza dwar l-investiment jivvalutaw l-objettivi tal-investiment, l-orizzont taż-żmien u ċ-ċirkostanzi individwali ta’ klijent jew klijent potenzjali, qabel jistaqsu dwar il-preferenzi potenzjali tiegħu jew tagħha b’rabta mas-sostenibbiltà.
            
            
               (6)Sa issa ġew żviluppati strumenti finanzjarji bi gradi differenti ta’ ambizzjoni relatata mas-sostenibbiltà. Sabiex il-klijenti jew il-klijenti potenzjali jkunu jistgħu jifhmu dawn il-gradi differenti ta’ sostenibbiltà u jieħdu deċiżjonijiet informati tal-investiment b’rabta mas-sostenibbiltà, id-ditti tal-investiment li jipprovdu konsulenza tal-investiment u servizzi ta’ ġestjoni ta’ portafolji jenħtieġ li jispjegaw id-distinzjoni bejn, minn naħa waħda, strumenti finanzjarji li jsegwu, kompletament jew parzjalment, investimenti sostenibbli f’attivitajiet ekonomiċi li jikkwalifikaw bħala ambjentalment sostenibbli fil-qafas tar-Regolament (UE) 2020/852 tal-Parlament Ewropew u tal-Kunsill
                  18
               , investimenti sostenibbli kif definiti fl-Artikolu 2(17) tar-Regolament (UE) 2019/2088, u strumenti finanzjarji li jqisu l-impatti avversi prinċipali fuq il-fatturi tas-sostenibbiltà li jistgħu jkunu eliġibbli biex jiġu rakkomandati bħala li jissodisfaw il-preferenzi individwali tas-sostenibbiltà tal-klijenti, u, min-naħa l-oħra, l-istrumenti finanzjarji l-oħra li ma għandhomx dawn il-karatteristiċi speċifiċi u li jenħtieġ li ma jkunux eliġibbli għal rakkomandazzjoni lill-klijenti jew lill-klijenti potenzjali li għandhom preferenzi individwali tas-sostenibbiltà.
            
            
               (7)Hu meħtieġ li jiġi indirizzat it-tħassib dwar il-“greenwashing”, jiġifieri b’mod partikolari l-prattika li jinkiseb vantaġġ kompetittiv inġust billi strument finanzjarju jiġi rakkomandat bħala sostenibbli jew li ma jagħmilx ħsara lill-ambjent, meta fil-fatt l-istrument finanzjarju ma jkunx jissodisfa l-istandards ambjentali bażiċi jew relatati mas-sostenibbiltà. Għall-prevenzjoni tal-bejgħ inadatt u tal-greenwashing, jenħtieġ li d-ditti tal-investiment ma jirrakkomandawx jew ma jiddeċidux li jinnegozjaw bi strumenti finanzjarji daqslikieku jissodisfaw il-preferenzi individwali tas-sostenibbiltà jekk dawn l-istrumenti finanzjarji ma jkunux jissodisfaw dawn il-preferenzi. Id-ditti tal-investiment jenħtieġ li jispjegaw lill-klijenti jew lill-klijenti potenzjali r-raġunijiet għaliex ma għamlux dan, u jżommu rekords ta’ dawn ir-raġunijiet.
            
            
               (8)Hu meħtieġ li jiġi ċċarat li l-istrumenti finanzjarji li mhumiex eliġibbli għall-preferenzi individwali tas-sostenibbiltà xorta jistgħu jiġu rakkomandati mid-ditti tal-investiment, imma mhux bħala li jissodisfaw il-preferenzi individwali tas-sostenibbiltà. Sabiex ikunu jistgħu jsiru aktar rakkomandazzjonijiet lill-klijenti jew lill-klijenti potenzjali, jekk l-istrumenti finanzjarji ma jissodisfawx il-preferenzi tas-sostenibbiltà tal-klijent, il-klijent jenħtieġ li jkollu l-possibbiltà li jadatta l-informazzjoni dwar il-preferenzi tas-sostenibbiltà tiegħu. Għall-prevenzjoni tal-bejgħ inadatt u tal-greenwashing, id-ditti tal-investiment jenħtieġ li jżommu rekords tad-deċiżjoni tal-klijent flimkien mal-ispjegazzjoni tal-klijent li tappoġġa l-adattament.
            
            
               (9)Għaldaqstant, jenħtieġ li r-Regolament Delegat (UE) 2017/565 jiġi emendat skont dan.
            
            
               (10)Jenħtieġ li l-awtoritajiet kompetenti u d-ditti tal-investiment jingħataw biżżejjed żmien biex jadattaw għar-rekwiżiti ġodda li jinsabu f’dan ir-Regolament. Għaldaqstant, jenħtieġ li l-applikazzjoni tiegħu tiġi differita,
            
            
               ADOTTAT DAN IR-REGOLAMENT:
            
            
               Artikolu 1
            
            
               Emendi għar-Regolament Delegat (UE) 2017/565
            
            
               Ir-Regolament Delegat (UE) 2017/565 huwa emendat kif ġej:
            
            
               (1)Fl-Artikolu 2, jiżdiedu l-punti (7), (8) u (9) li ġejjin:
            
            
               “(7)
                     ‘preferenzi tas-sostenibbiltà’ tfisser l-għażla ta’ klijent jew klijent potenzjali dwar jekk fl-investiment tiegħu jew tagħha għandux jiġi integrat xi wieħed jew aktar minn wieħed mill-istrumenti finanzjarji li ġejjin u, jekk iva, sa fejn:
            
            
               (a)strument finanzjarju li fir-rigward tiegħu l-klijent jew il-klijent potenzjali jiddetermina li proporzjon minimu għandu jiġi investit f’investimenti ambjentalment sostenibbli kif definiti fl-Artikolu 2(1) tar-Regolament (UE) 2020/852 tal-Parlament Ewropew u tal-Kunsill*;
            
            
               (b)strument finanzjarju li fir-rigward tiegħu l-klijent jew il-klijent potenzjali jiddetermina li proporzjon minimu għandu jiġi investit f’investimenti sostenibbli kif definiti fl-Artikolu 2(17) tar-Regolament (UE) 2019/2088 tal-Parlament Ewropew u tal-Kunsill**;
            
            
               (c)strument finanzjarju li jqis l-impatti avversi prinċipali fuq il-fatturi tas-sostenibbiltà, fejn l-elementi kwalitattivi jew kwantitattivi li juru l-kunsiderazzjoni jiġu ddeterminati mill-klijent jew mill-klijent potenzjali;
            
         
         
            
               (8)
                     ‘fatturi ta’ sostenibbiltà’ tfisser fatturi ta’ sostenibbiltà kif definiti fl-Artikolu 2(24) tar-Regolament (UE) 2019/2088;
            
            
               (9)
                     ‘riskji għas-sostenibbiltà’ tfisser riskji għas-sostenibbiltà kif definiti fl-Artikolu 2(22) tar-Regolament (UE) 2019/2088.
            
            
               ______________________________________________________________
            
            
               *Ir-Regolament (UE) 2020/852 tal-Parlament Ewropew u tal-Kunsill tat-18 ta’ Ġunju 2020 dwar l-istabbiliment ta’ qafas biex jiġi ffaċilitat l-investiment sostenibbli, u li jemenda r-Regolament (UE) 2019/2088 (ĠU L 198, 22.6.2020, p. 13).
            
            
               **Ir-Regolament (UE) 2019/2088 tal-Parlament Ewropew u tal-Kunsill tas-27 ta’ Novembru 2019 dwar divulgazzjonijiet relatati mas-sostenibbiltà fis-settur tas-servizzi finanzjarji (ĠU L 317, 9.12.2019, p. 1).”;
            
            
               (2)fl-Artikolu 21, il-paragrafu 1 huwa emendat kif ġej:
            
            
               (a)it-tieni subparagrafu huwa sostitwit b’dan li ġej:
            
            
               “Id-ditti tal-investiment għandhom iqisu r-riskji għas-sostenibbiltà meta jikkonformaw mar-rekwiżiti stabbiliti f’dan il-paragrafu.”;
            
            
               (b)jiżdied is-subparagrafu li ġej:
            
            
               “Meta jikkonformaw mar-rekwiżiti stabbiliti f’dan il-paragrafu, id-ditti tal-investiment għandhom iqisu n-natura, l-iskala u l-kumplessità tan-negozju tad-ditta, u n-natura u l-firxa ta’ servizzi u attivitajiet tal-investiment li jidħlu għalihom matul dak in-negozju.”;
            
            
               (3)fl-Artikolu 23(1), il-punt (a) huwa sostitwit b’dan li ġej:
            
            
               “(a)
                     jistabbilixxu, jimplimentaw u jżommu politiki u proċeduri adegwati għall-ġestjoni tar-riskju li jidentifikaw ir-riskji relatati mal-attivitajiet, mal-proċessi u mas-sistemi tad-ditta, u, fejn xieraq, jistabbilixxu l-livell ta’ riskju ttollerat mid-ditta. Waqt li jagħmlu dan, id-ditti tal-investiment għandhom iqisu r-riskji għas-sostenibbiltà;”;
            
            
               (4)L-Artikolu 33 huwa sostitwit b’dan li ġej:
            
            
               “Artikolu 33 
               Kunflitti ta’ interess li jistgħu jkunu ta’ ħsara għal klijent
            
            
               (Artikolu 16(3) u Artikolu 23 tad-Direttiva 2014/65/UE)
            
            
               Għall-finijiet tal-identifikazzjoni tat-tipi ta’ kunflitti ta’ interess li jirriżultaw matul il-forniment tas-servizzi tal-investiment u servizzi anċillari jew il-kombinazzjoni tagħhom u li l-eżistenza tagħhom tista’ tkun ta’ ħsara għall-interessi ta’ klijent, inklużi l-preferenzi tiegħu jew tagħha ta’ sostenibbiltà, id-ditti tal-investiment għandhom iqisu, permezz ta’ kriterji minimi, jekk id-ditta tal-investiment jew persuna rilevanti, jew persuna direttament jew indirettament marbuta mad-ditta permezz ta’ kontroll, b’riżultat tal-għoti ta’ servizzi tal-investiment jew servizzi anċillari jew attivitajiet tal-investiment, tkunx qiegħda f’xi waħda mis-sitwazzjonijiet li ġejjin:
            
            
               (a)id-ditta jew dik il-persuna x’aktarx li tagħmel qligħ finanzjarju, jew tevita telf finanzjarju, għad-detriment tal-klijent;
            
            
               (b)id-ditta jew dik il-persuna jkollha interess fir-riżultat ta’ servizz ipprovdut lill-klijent jew ta’ tranżazzjoni mwettqa għan-nom tal-klijent, li jkun differenti mill-interess tal-klijent f’dak ir-riżultat;
            
            
               (c)id-ditta jew dik il-persuna jkollha inċentiv finanzjarju jew inċentiv ieħor li tiffavorixxi l-interess ta’ klijent ieħor jew ta’ grupp ieħor ta’ klijenti fuq l-interessi tal-klijent;
            
            
               (d)id-ditta jew dik il-persuna twettaq l-istess attività bħall-klijent;
            
         
         
            
               (e)id-ditta jew dik il-persuna tirċievi jew tkun se tirċievi minn persuna li ma tkunx il-klijent inċentiv fir-rigward ta’ servizz ipprovdut lill-klijent, fil-forma ta’ benefiċċji jew servizzi monetarji jew mhux monetarji.”;
            
            
               (5)Fl-Artikolu 52, il-paragrafu 3 huwa sostitwit b’dan li ġej:
            
            
               “3.
                     Id-ditti tal-investiment għandhom jipprovdu deskrizzjoni ta’:
            
            
               (a)it-tipi ta’ strumenti finanzjarji meqjusa;
            
            
               (b)il-firxa ta’ strumenti finanzjarji u fornituri, analizzati għal kull tip ta’ strument skont l-ambitu tas-servizz;
            
            
               (c)fejn rilevanti, tal-fatturi tas-sostenibbiltà meqjusa fil-proċess tal-għażla tal-istrumenti finanzjarji; 
            
            
               (d)meta jipprovdu konsulenza indipendenti, kif is-servizz ipprovdut jissodisfa l-kundizzjonijiet għall-għoti tal-konsulenza dwar l-investiment fuq bażi indipendenti, u l-fatturi meqjusa fil-proċess tal-għażla użat mid-ditta tal-investiment għar-rakkomandazzjoni tal-istrumenti finanzjarji, inklużi r-riskji, il-kostijiet u l-kumplessità tal-istrumenti finanzjarji.”;
            
            
               (6)L-Artikolu 54 huwa emendat kif ġej:
            
            
               (a)fil-paragrafu 2, il-punt (a) huwa sostitwit b’dan li ġej:
            
            
               “(a)
                     tissodisfa l-objettivi tal-investiment tal-klijent inkwistjoni, inkluż it-tolleranza għar-riskju tal-klijent u kull preferenza ta’ sostenibbiltà;”;
            
            
               (b)il-paragrafu 5 huwa sostitwit b’dan li ġej:
            
            
               “5.
                     L-informazzjoni dwar l-objettivi tal-investiment tal-klijent jew tal-klijent potenzjali għandha tinkludi, meta rilevanti, informazzjoni dwar it-tul ta’ żmien li l-klijent jixtieq iżomm l-investiment, il-preferenzi tiegħu jew tagħha rigward it-teħid tar-riskju, it-tolleranza tiegħu jew tagħha tar-riskju, l-iskop tal-investiment, kif ukoll il-preferenzi tas-sostenibbiltà tiegħu jew tagħha.”;
            
            
               (c)il-paragrafu 9 huwa sostitwit b’dan li ġej:
            
            
               “9.
                     Id-ditti tal-investiment għandu jkollhom fis-seħħ, u jkunu kapaċi juru li għandhom fis-seħħ, politiki u proċeduri adegwati sabiex jiżguraw li jifhmu n-natura, il-karatteristiċi, inkluż il-kostijiet u r-riskji tas-servizzi ta’ investiment u tal-istrumenti finanzjarji magħżula għall-klijenti tagħhom, inkluż kull fattur ta’ sostenibbiltà, u li jivvalutaw, filwaqt li jqisu l-kost u l-kumplessità, jekk is-servizzi ta’ investiment jew l-istrumenti finanzjarji ekwivalenti jistgħux jissodisfaw il-profil tal-klijent tagħhom.”;
            
            
               (d)il-paragrafu 10 huwa sostitwit b’dan li ġej: 
            
            
               “10.
                     Meta tipprovdi s-servizz ta’ investiment ta’ konsulenza b’rabta mal-investimenti jew ta’ ġestjoni tal-portafoll, id-ditta tal-investiment la għandha tirrakkomanda u lanqas tiddeċiedi li tinnegozja jekk l-ebda servizz jew strument ma jkun adegwat għall-klijent.
            
            
               Ditta tal-investiment ma għandhiex tirrakkomanda strumenti finanzjarji jew tiddeċiedi li tinnegozja b’tali strumenti bħala li jissodisfaw il-preferenzi tas-sostenibbiltà ta’ klijent jew klijent potenzjali meta dawn l-istrumenti finanzjarji ma jissodisfawx dawk il-preferenzi. Id-ditta tal-investiment għandha tispjega lill-klijenti jew lill-klijenti potenzjali r-raġunijiet għaliex ma għamlitx dan, u żżomm rekords ta’ dawn ir-raġunijiet.
            
            
               Jekk l-ebda strument finanzjarju ma jissodisfa l-preferenzi tas-sostenibbiltà tal-klijent jew tal-klijent potenzjali, u l-klijent jiddeċiedi li jadatta l-preferenzi tas-sostenibbiltà, id-ditta tal-investiment għandha żżomm rekords tad-deċiżjoni tal-klijent, inklużi r-raġunijiet għal dik id-deċiżjoni.”;
            
            
               (e)fil-paragrafu 12, l-ewwel subparagrafu huwa sostitwit b’dan li ġej:
            
            
               “12.
                     Meta jipprovdu konsulenza dwar l-investiment, id-ditti tal-investiment għandhom jipprovdu rapport lill-klijent konsumatur li jkun jinkludi deskrizzjoni fil-qosor tal-konsulenza mogħtija u li jispjega kif ir-rakkomandazzjoni pprovduta hija adatta għall-klijent konsumatur, inkluż kif ir-rakkomandazzjoni tissodisfa l-objettivi tal-investiment tal-klijent, iċ-ċirkostanzi personali tiegħu jew tagħha fir-rigward tat-terminu tal-investiment meħtieġ, l-għarfien u l-esperjenza tal-klijent kif ukoll l-attitudni tal-klijent għar-riskju, il-kapaċità tiegħu jew tagħha ta’ tiġrib ta’ telf u l-preferenzi ta’ sostenibbiltà tiegħu jew tagħha.”;
            
         
         
            
               (f)fil-paragrafu 13 jiżdied subparagrafu ġdid: 
            
            
               “Ir-rekwiżiti biex jiġu ssodisfati l-preferenzi tas-sostenibbiltà tal-klijenti jew tal-klijenti potenzjali, fejn rilevanti, ma għandhomx ibiddlu l-kundizzjonijiet stabbiliti fl-ewwel subparagrafu.”.
            
            
               Artikolu 2
            
            
               Dħul fis-seħħ u applikazzjoni
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Għandu japplika minn [UP: Jekk jogħġobkom daħħlu data — 12-il xahar wara l-pubblikazzjoni fil-Ġurnal Uffiċjali tal-Unjoni Ewropea].
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 21.4.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        Il-Komunikazzjoni tal-Kummissjoni lill-Parlament Ewropew, lill-Kunsill Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni - Il-mument tal-Ewropa: il-Patt Ekoloġiku Ewropew (COM(2019) 640 final).
               
               
                  
                     (2)
                  
                        Il-Komunikazzjoni tal-Kummissjoni lill-Parlament Ewropew, lill-Kunsill Ewropew, lill-Kunsill, lill-Bank Ċentrali Ewropew, lill-Kumitat Ekonomiku u Soċjali Ewropew u lill-Kumitat tar-Reġjuni Pjan ta’ Azzjoni: Il-Finanzjament tat-Tkabbir Sostenibbli (COM(2018) 97 final).
               
               
                  
                     (3)
                  
                        Ir-Regolament Delegat tal-Kummissjoni (UE) 2017/565 tal-25 ta’ April 2016 li jissupplimenta d-Direttiva 2014/65/UE tal-Parlament Ewropew u tal-Kunsill rigward rekwiżiti organizzazzjonali u kundizzjonijiet għall-operat għal ditti tal-investiment u termini definiti għall-finijiet ta’ dik id-Direttiva (ĠU L 87, 31.3.2017, p. 1).
               
               
                  
                     (4)
                  
                        Id-Direttiva 2014/65/UE tal-Parlament Ewropew u tal-Kunsill tal-15 ta’ Mejju 2014 dwar is-swieq fl-istrumenti finanzjarji u li temenda d-Direttiva 2002/92/KE u d-Direttiva 2011/61/UE (ĠU L 173, 12.6.2014, p. 349).
               
               
                  
                     (5)
                  
                        Ir-Regolament (UE) 2019/2088 tal-Parlament Ewropew u tal-Kunsill tas-27 ta’ Novembru 2019 dwar divulgazzjonijiet relatati mas-sostenibbiltà fis-settur tas-servizzi finanzjarji (ĠU L 317, 9.12.2019, p. 1).
               
               
                  
                     (6)
                  
                        Ir-Regolament (UE) 2020/852 tal-Parlament Ewropew u tal-Kunsill tat-18 ta’ Ġunju 2020 dwar l-istabbiliment ta’ qafas biex jiġi ffaċilitat l-investiment sostenibbli, u li jemenda r-Regolament (UE) 2019/2088 (ĠU L 198, 22.6.2020, p. 13).
               
               
                  
                     (7)
                  
                        Ir-Regolament (UE) 2020/852 tal-Parlament Ewropew u tal-Kunsill tat-18 ta’ Ġunju 2020 dwar l-istabbiliment ta’ qafas biex jiġi ffaċilitat l-investiment sostenibbli (ĠU L 198, 22.6.2020, p. 13).
               
               
                  
                     (8)
                  
                        Final report on integrating sustainability risks and factors in the MIFID II (ESMA35-43-1737).
               
               
                  
                     (9)
                  
                        Id-Direttiva Delegata tal-Kummissjoni (UE) 2017/593 tas-7 ta’ April 2016 li tissupplimenta d-Direttiva 2014/65/UE tal-Parlament Ewropew u tal-Kunsill rigward is-salvagwardja tal-istrumenti finanzjarji u l-fondi tal-klijenti, l-obbligi ta’ governanza tal-prodotti u r-regoli applikabbli għall-provvediment jew ir-riċeviment ta’ tariffi, kummissjonijiet jew kwalunkwe benefiċċju monetarju jew mhux monetarju (ĠU L 87, 31.3.2017, p. 500).
               
               
                  
                     (10)
                  
                        Ir-Regolament (UE) 2019/2089 tal-Parlament Ewropew u tal-Kunsill tas-27 ta’ Novembru 2019 li jemenda r-Regolament (UE) 2016/1011 fir-rigward ta’ Parametri Referenzjarji tat-Tranżizzjoni Klimatika tal-UE, ta’ Parametri Referenzjarji tal-UE allinjati mal-Ftehim ta’ Pariġi u ta’ divulgazzjonijiet relatati mas-sostenibbiltà għall-parametri referenzjarji (ĠU L 317, 9.12.2019, p. 17).
               
               
                  
                     (11)
                  
                        Il-feedback irċevut huwa ppubblikati fuq: 
                  https://ec.europa.eu/info/law/better-regulation/initiatives/ares-2018-2681500/feedback_en
                   
               
               
                  
                     (12)
                  
                        ĠU L 173, 12.6.2014, p. 349.
               
               
                  
                     (13)
                  
                        Id-Deċiżjoni tal-Kunsill (UE) 2016/1841 tal-5 ta’ Ottubru 2016 dwar il-konklużjoni, f’isem l-Unjoni Ewropea, tal-Ftehim ta’ Pariġi adottat skont il-Konvenzjoni Qafas tan-Nazzjonijiet Uniti dwar it-Tibdil fil-Klima (ĠU L 282, 19.10.2016, p. 1).
               
               
                  
                     (14)
                  
                        COM(2019) 640 final.
               
               
                  
                     (15)
                  
                        COM(2018) 97 final.
               
               
                  
                     (16)
                  
                        SWD(2018) 264 final.
               
               
                  
                     (17)
                  
                        Ir-Regolament (UE) 2019/2088 tal-Parlament Ewropew u tal-Kunsill tas-27 ta’ Novembru 2019 dwar divulgazzjonijiet relatati mas-sostenibbiltà fis-settur tas-servizzi finanzjarji (ĠU L 317, 9.12.2019, p. 1).
               
               
                  
                     (18)
                  
                        Ir-Regolament (UE) 2020/852 tal-Parlament Ewropew u tal-Kunsill tat-18 ta’ Ġunju 2020 dwar l-istabbiliment ta’ qafas biex jiġi ffaċilitat l-investiment sostenibbli, u li jemenda r-Regolament (UE) 2019/2088 (ĠU L 198, 22.6.2020, p. 13).